CELEX: 32021D0786
Language: ro
Date: 2021-05-10 00:00:00
Title: Decizia de punere în aplicare (UE) 2021/786 a Consiliului din 10 mai 2021 de autorizare a Republicii Croația să aplice o scutire de la plata taxelor pentru motorina utilizată pentru operarea utilajelor în deminarea umanitară, în conformitate cu articolul 19 din Directiva 2003/96/CE

17.5.2021   
               
               
                  RO
               
               
                  Jurnalul Oficial al Uniunii Europene
               
               
                  L 173/1
               
            
         DECIZIA DE PUNERE ÎN APLICARE (UE) 2021/786 A CONSILIULUI
         din 10 mai 2021
         de autorizare a Republicii Croația să aplice o scutire de la plata taxelor pentru motorina utilizată pentru operarea utilajelor în deminarea umanitară, în conformitate cu articolul 19 din Directiva 2003/96/CE
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității (1), în special articolul 19,
         având în vedere propunerea Comisiei Europene,
         întrucât:
         
                     (1)
                  
                  
                     Prin Decizia de punere în aplicare 2014/921/UE a Consiliului (2), Croația a fost autorizată să aplice o scutire de la plata taxelor pentru motorina utilizată pentru operarea utilajelor specializate în deminarea umanitară, în conformitate cu articolul 19 din Directiva 2003/96/CE (denumită în continuare „scutirea de la plata taxelor”), până la 19 decembrie 2020.
                  
               
                     (2)
                  
                  
                     La 18 septembrie 2020, Croația a solicitat autorizarea de a continua să aplice scutirea de la plata taxelor pentru perioada cuprinsă între 20 decembrie 2020 și 19 decembrie 2026. La cererea Comisiei, Croația a furnizat informații justificative suplimentare la 13 octombrie și la 6 noiembrie 2020.
                  
               
                     (3)
                  
                  
                     Prin scutirea de la plata taxelor pe care intenționează să o aplice în continuare, Croația urmărește să accelereze procesul de deminare a restului de zone contaminate cu mine din diferite regiuni. Scutirea de la plata taxelor ar avea efecte pozitive imediate asupra vieții și sănătății umane din aceste regiuni.
                  
               
                     (4)
                  
                  
                     Scutirea de la plata taxelor ar trebui limitată la mașinile specifice acreditate, concepute și construite anume pentru curățarea zonelor minate.
                  
               
                     (5)
                  
                  
                     Scutirea de la plata taxelor ar trebui limitată la zonele contaminate cu mine de pe teritoriul Croației.
                  
               
                     (6)
                  
                  
                     Scutirea de la plata taxelor ar trebui să se aplice tuturor operatorilor implicați în deminarea umanitară din Croația, astfel încât să nu se acorde niciun avantaj economic vreunui anumit operator implicat.
                  
               
                     (7)
                  
                  
                     În consecință, scutirea de la plata taxelor este acceptabilă din punctul de vedere al funcționării corespunzătoare a pieței interne și al nevoii de a asigura concurența loială și este compatibilă cu politicile Uniunii în domeniul sănătății, al mediului, al energiei și al transporturilor.
                  
               
                     (8)
                  
                  
                     Fiecare autorizație acordată în temeiul articolului 19 alineatul (1) din Directiva 2003/96/CE trebuie să fie strict limitată în timp. Pentru a le oferi operatorilor economici în cauză un grad suficient de certitudine și timpul necesar pentru a finaliza procesul de deminare a zonelor contaminate, este oportun ca autorizația să fie acordată pe o perioadă de șase ani.
                  
               
                     (9)
                  
                  
                     Pentru a oferi securitate juridică operatorilor economici implicați în operațiunile de deminare și pentru a evita o potențială creștere a sarcinii administrative care rezultă din modificarea ratei de impozitare aplicabile, Croația ar trebui să poată aplica fără întrerupere scutirea de la plata taxelor. Prin urmare, autorizația solicitată ar trebui acordată cu efect de la 20 decembrie 2020, pentru a asigura continuitatea cu dispozițiile aplicate anterior prevăzute în Decizia de punere în aplicare 2014/921/UE.
                  
               
                     (10)
                  
                  
                     Prezenta decizie nu aduce atingere aplicării normelor Uniunii privind ajutoarele de stat,
                  
               ADOPTĂ PREZENTA DECIZIE:
         
            Articolul 1
            Croația este autorizată să scutească de la plata taxelor motorina utilizată la operarea utilajelor în deminarea umanitară pe teritoriul său. Scutirea de la plata taxelor se limitează la mașinile speciale acreditate, concepute și construite anume pentru curățarea zonelor minate.
         
         
            Articolul 2
            Prezenta decizie se aplică de la 20 decembrie 2020 până la 19 decembrie 2026.
            Cu toate acestea, în cazul în care Consiliul, hotărând în temeiul articolului 113 din TFUE sau al altei dispoziții relevante din tratat, adoptă norme generale privind avantajele fiscale pentru deminarea umanitară, aplicarea prezentei decizii încetează în ziua în care intră în vigoare respectivele norme generale.
         
         
            Articolul 3
            Prezenta decizie se adresează Republicii Croația.
         
         
            Adoptată la Bruxelles, 10 mai 2021.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  JO L 283, 31.10.2003, p. 51.
         
            (2)  Decizia de punere în aplicare 2014/921/UE a Consiliului din 16 decembrie 2014 de autorizare a Croației să aplice o scutire de la plata taxelor pentru motorina utilizată pentru operarea utilajelor în deminarea umanitară, în conformitate cu articolul 19 din Directiva 2003/96/CE (JO L 363, 18.12.2014, p. 150).